**ΚΛΑΔΟΣ ΠΡΟΣΦΟΡΩΝ ΚΑΙ ΣΥΜΒΟΛΑΙΩΝ**

ΟΡΑΜΑ του Κλάδου Προσφορών και Συμβολαίων του Τμήματος Δημοσίων Έργων (ΚΠΣ/ΤΔΕ) είναι η διενέργεια δημόσιων διαγωνισμών για Σύναψη Δημοσίων Συμβάσεων που βελτιώνουν την οικονομική ανταποδοτικότητα των πόρων του Δημόσιου Τομέα (φέρνουν μεγαλύτερη αξία για τα δαπανώμενα χρήματα - value for money), προσθέτοντας αξία στη ποιότητα της ζωής των πολιτών.

ΑΠΟΣΤΟΛΗ του Κλάδου Προσφορών και Συμβολαίων του Τμήματος Δημοσίων Έργων (ΚΠΣ/ΤΔΕ) είναι

* η διενέργεια διαγωνισμών σχετικά με προμήθεια αγαθών, παροχή υπηρεσιών ή εκτέλεση έργων, οι οποίοι αφορούν Οδικά και Τεχνικά Έργα (Έργα Πολιτικής Μηχανικής)
* η διεκπεραίωση των διαγωνισμών αυτών

και

* ο καταρτισμός και η σύναψη των δημοσίων συμβάσεων που σχετίζονται με αυτούς τους διαγωνισμούς,

πάντοτε σύμφωνα με το εκάστοτε εν ισχύ νομικό πλαίσιο, τηρώντας και προάγοντας δεοντολογικές αρχές («Εθνικός Κώδικας Δεοντολογίας για τη σύναψη Δημοσίων Συμβάσεων», Γενικό Λογιστήριο της Δημοκρατίας, ΑΑΔΣ), έχοντας μοναδικό γνώμονα το δημόσιο συμφέρον.

Επιφορτισμένες για να φέρουν σε πέρας την αποστολή του Κλάδου είναι οι δύο Μονάδες στις οποίες υποδιαιρείται ο Κλάδος, δηλαδή η «Μονάδα Εκτέλεσης Έργων» και η «Μονάδα Παροχής Υπηρεσιών και Προμήθειας Αγαθών».

Συγκεκριμένα, οι δραστηριότητες του Κλάδου Προσφορών και Συμβολαίων είναι:

• Συντονίζει τους διαγωνισμούς (προμήθειας αγαθών, παροχής υπηρεσιών ή εκτέλεσης έργων), ώστε αυτοί να διεκπεραιωθούν επιτυχώς και να συναφθούν οι συμβάσεις εντός των τεθέντων χρονοδιαγραμμάτων.

• Ετοιμάζει τα έγγραφα για τους διαγωνισμούς και τα διαθέτει στους ενδιαφερόμενους οικονομικούς φορείς. Η πλήρης στοιχειοθέτηση των εγγράφων κάθε προσφοράς - είτε αυτή αφορά Εργολαβική Εκτέλεση είτε Υπηρεσίες και Αγαθά - είναι πολύ σημαντική και απαιτεί προσεκτική και μεθοδική εργασία, ούτως ώστε να αποφεύγονται τα τυχόν λάθη, ελλείψεις, παραλείψεις, αντιφάσεις κ.λπ., που μπορούν να προκαλέσουν προβλήματα στο στάδιο της προσφοροδότησης ή να αποτελέσουν αργότερα την αιτία για οικονομικές ή άλλου είδους επιπτώσεις, κατά το στάδιο της εκτέλεσης / υλοποίησης της σύμβασης.

• Εκδίδει συμπληρωματικές/διευκρινιστικές εγκυκλίους στους οικονομικούς φορείς κατά τη διάρκεια των διαγωνισμών.

• Δημοσιοποιεί τα ποσά των υποβαλλόμενων προσφορών.

• Πληροφορεί τους προσφέροντες για τα αποτελέσματα των διαγωνισμών.

* Διεκπεραιώνει την προβλεπόμενη αλληλογραφία
* Παρακολουθεί την τήρηση των χρονικών προθεσμιών

• Διευθετεί την υπογραφή των σχετικών συμβάσεων μεταξύ του Ιδιοκτήτη του Έργου της Αναθέτουσας Αρχής και του αναδόχου.

• Τηρεί σε αρχείο αντίγραφα των εγγράφων των διαγωνισμών και των συμπληρωματικών εγκυκλίων καθώς και αντίγραφο των συμβάσεων και των παραγγελιών/συμφωνιών αγορών προμηθειών και υπηρεσιών (τα πρωτότυπα των εγγράφων των διαγωνισμών, φυλάττονται από την Αναθέτουσα Αρχή).

• Παρέχει συμβουλευτικές υπηρεσίες και διοικητική υποστήριξη σε εμπλεκόμενους με διαγωνισμούς ή αγορές.

* Συμμετέχει σε διάφορες τμηματικές και διατμηματικές επιτροπές όπως:
	+ Επιτροπές Αλλαγών,
	+ Επιτροπές Προδιαγραφών,
	+ Επιτροπές Παρακολούθησης Μελετών
	+ Επιτροπές Αξιολόγησης διαγωνισμών.

Ο ΚΠΣ/ΤΔΕ, μέσα στα πλαίσια των αρμοδιοτήτων του, μεριμνά για τη συνεχή βελτίωση και επικαιροποίηση των εγγράφων των διαγωνισμών που διενεργεί (π.χ. βελτίωση των Πρότυπων Όρων Διαγωνισμού και επικαιροποίηση τυποποιημένων προδιαγραφών, ούτως ώστε να συνάδουν με τις εκάστοτε τροποποιήσεις στα Κυπριακά και Ευρωπαϊκά Πρότυπα) και κατά καιρούς προβαίνει στην αναθεώρηση τους. Για το σκοπό αυτό, χρησιμοποιούνται πληροφορίες ως προς την επιτελεστικότητα των εγγράφων διαγωνισμών που διενεργήθηκαν για τη σύναψη δημοσίων συμβάσεων - και οι οποίες προκύπτουν από

* + Αποφάσεις της Αναθεωρητικής Αρχής Προσφορών
	+ Διαχείριση Συμβολαίων (εμπειρία Λειτουργών, αποφάσεις ΤΕΑΑ/ΚΕΑΑ, κα)
	+ Οδηγίες από Αρμόδιες Αρχές (εγκύκλιοι ΓΛ/ΑΑΔΣ, ΚΕΑΑ)
	+ Τροποποιήσεις στα Κυπριακά και Ευρωπαϊκά Πρότυπα
	+ κα